**Tájékoztatás az otthonápolási őrizetről**

Az **otthonápolási őrizet célja a krónikus betegségben szenvedő**, önellátásra részben vagy teljes mértékben képtelen **elítélt otthoni környezetben, illetve civil vagy egyházi fenntartású intézményben történő ápolásának**, gondozásának – ezáltal rehabilitációjának – **elősegítése**, amennyiben az 1. pontban felsorolt feltételeknek megfelel. Esetükben a szabadságelvonás nem éri el a célját, mivel betegszobai körülmények között, egészségügyi felügyelet mellett biztosított az elhelyezésük, oktatásban- szakmaképzésben, munkáltatásban nem tudnak részt venni, és a különböző reintegrációs célú programokba sem vonhatók be.

Az otthonápolási őrizet **a krónikus betegség fennállásának harmadik hónapjától alkalmazható**, elektronikus távfelügyeleti eszközzel (közismert nevén „**elektronikus lábbilinccsel**”) történő ellenőrzés mellett, és addig tart, amíg az elítélt egészségi állapotában nem következik be javulás. A büntetés-végrehajtási bíró (a továbbiakban: bv. bíró) dönthet a távfelügyeleti eszköz mellőzéséről, ha az elítélt egészségügyi állapota és az előírt kezelései azt indokolják.

**1., Melyek az otthonápolási őrizet alkalmazásának feltételei**?

Büntetés-végrehajtási keretek között **krónikus betegnek tekinthető az az elítélt**, akiről:

* a büntetés-végrehajtási intézet (a továbbiakban: bv. intézet) orvosa (a továbbiakban: bv. orvos) – szükség esetén szakorvos bevonásával – megállapította, hogy az alapvető szükségleteinek kielégítésére nagyobb részt vagy teljes mértékben önállóan képtelen,
* mindennapi életvitelében folyamatos segítségre, ápolásra szorul,
* és egészségi állapotában meghatározható időn belül érdemi javulás nem várható.

Az otthonápolási őrizet a végrehajtási fokozattól, az elkövetett bűncselekménytől, valamint a szabadságvesztés időtartamától függetlenül alkalmazható, **kivéve, ha az elítélt erőszakos többszörös visszaeső vagy életfogytig tartó szabadságvesztésre ítélték**, illetve van olyan személy, aki írásban tett nyilatkozatban vállalja a gondozását, továbbá rendelkezik befogadó nyilatkozattal.

**2., Hogyan indul az eljárás?**

Az eljárást a **bv. intézet hivatalból** kezdeményezheti, illetve **az elítélt vagy védője** a szabadságvesztés időtartama alatt **több alkalommal kérelmezheti**. A kérelemhez csatolni kell az elítélt egészségi állapotára vonatkozó orvosi dokumentumokat, valamint az 1. pontban meghatározott nyilatkozatokat. Az elítélt köteles megjelölni azt az ingatlant vagy civil, illetve egyházi fenntartású intézményt, ahol gondozása, ápolása biztosított. Meg kell jelölnie továbbá azt a személyt (kapcsolattartót) és telefonos elérhetőségét, aki lehetővé teszi, hogy a büntetés-végrehajtási pártfogó felügyelő (továbbiakban bv. pártfogó felügyelő) az ingatlant megtekintse.

A **bv. orvos** a rendelkezésre álló orvosi dokumentáció alapján **szakterületi javaslatot készít**, amely arra is kiterjed, hogy az elítélt egészségi állapota lehetővé teszi-e az elektronikus távfelügyeleti eszköz alkalmazását, igényli-e az olyan rendszeres egészségügyi ellátását, amely az elektronikus távfelügyeleti eszköz levételét szükségessé teszi, illetve milyen jellegű vizsgálatokat, illetve gyógykezelést igényel, és milyen rendszerességgel kell ezeket elvégezni.

A bv. intézet bv. pártfogó felügyelője az elítéltet meghallgatja és tájékoztatást nyújt az eljárás további menetéről. Ezt követően az illetékes **bv. pártfogó felügyelő** értesíti a kapcsolattartó személyt annak érdekében, hogy előre egyeztetett időpontban bejuthasson az ingatlanba az **elektronikus távfelügyeleti eszköz alkalmazhatóságának felmérése** érdekében, amennyiben az eszköz használatának kötelezettsége nem mellőzhető. Ezzel egyidejűleg a bv. pártfogó felügyelő **környezettanulmányt készít**, amelyben bemutatja az ingatlant, az ott élő személyek életvitelét, jövedelmi helyzetüket, az elítélt ápolásához, gondozásához szükséges feltételeket.

Ha a befogadó nyilatkozatot tevő tulajdonos vagy a bérlő, illetve az egyéb – az egészségi állapotával és ellátásával összefüggő – orvosi dokumentációt a gondozást vállaló személy közvetlenül nem tudja a bv. intézetbe megküldeni, akkor azt az elítélt által megjelölt ingatlan alkalmasságának és a távfelügyeleti eszköz alkalmazhatóságának felmérésekor és a környezettanulmány elkészítésekor kell átadni a bv. pártfogó felügyelőnek.

**3., Hogyan zajlik a döntési eljárás?**

Amikor minden szükséges dokumentum rendelkezésre áll, a bv. intézet a bv. bíró elé terjeszti az ügyet. Hasonlóan más eljárásokhoz, **a bv. bíró** ebben az esetben is tanulmányozza a rendelkezésére álló iratokat, meghallgatást tarthat, majd **végzést hoz a döntéséről**. **A végzés ellen** mind az elítélt (vagy jogi képviselője), mind a büntetés-végrehajtási törvényességi felügyeleti ügyész (a továbbiakban: bv. ügyész) **fellebbezést nyújthat be**. Amennyiben a bv. bíró döntése pozitív, úgy a végzésben meghatározza az otthonápolási őrizet kezdőnapját, és a felülvizsgálat / befejező nap időpontját, valamint az ingatlan elhagyására vonatkozó magatartási szabályokat. Fontos tudni, hogy ha a bv. bíró első fokon engedélyezte a jogintézmény alkalmazását, de a bv. ügyész a döntéssel szemben fellebbezést nyújtott be, addig nem helyezhető otthonápolási őrizetbe, amíg a másodfokú döntés jogerőre nem emelkedik.

Amennyiben az elítélttel szemben újabb szabadságvesztést kell végrehajtani, a bv. intézet ismételten előterjesztést tesz a bv. bíró részére az otthonápolási őrizet további alkalmazására.

**4., Hogyan történik az otthonápolási őrizetbe helyezés?**

A bv. bíró kedvező döntését követően **a bv. intézet kijelölt munkatársai** (reintegrációs tiszt, bv. pártfogó felügyelő, egészségügyi szakterület, biztonsági szakterület, informatikus) **felkészítik az elítéltet** az otthonápolási őrizet szabályaira, tájékoztatják, hogy milyen esetekben, mikor, milyen módon és kinél kell jelentkeznie. **Nyilatkoztatják** továbbá arról, hogy melyik hozzátartozója jön érte és szállítja a kijelölt ingatlanba. Amennyiben a bv. orvos azt állapítja meg, hogy az elítélt egészségi állapota nem teszi lehetővé a hozzátartozója által történő hazaszállítását, a bv. intézet intézkedik betegszállítás biztosítására, amely során az elítéltet közvetlenül a kijelölt ingatlanba szállítják.

Az otthonápolási őrizetbe helyezés napján a bv. intézet informatikusa beüzemeli az elektronikus távfelügyeleti eszközt, és beprogramozza az ingatlan elhagyására engedélyezett zónát. A zóna az a terület, amelyen belül a magatartási szabályok megszegése nélkül a meghatározott időszakban szabadon mozoghat. **A kihelyezés napján felszerelik az elítélt lábára a távfelügyeleti eszközt**, letétjéből visszakapja iratait és egyéb tárgyait, majd ezt követően hagyhatja el a bv. intézetet.

**5., Mi történik a otthonápolási őrizet tartama alatt?**

Az **otthonápolási őrizet időtartama az elítélt ápolását**, gondozását, egészségügyi ellátását, ezáltal **rehabilitációját hivatott elősegíteni**. Fontos, hogy az elítélt magatartásával, viselkedésével kerülje az olyan helyzeteket, amelyek saját magának vagy bárki másnak árthatnak. A bv. bíró által előírt magatartási szabályokon túlmenően alapvető elvárás, hogy az otthonápolási őrizetbe helyezett személy megtartsa az általános együttélési szabályokat, tartózkodjon az alkohol és a drogok fogyasztásától.

Ebben az időszakban az **elítéltnek kapcsolatban kell maradnia a bv. intézettel és a bv. pártfogó felügyelővel**, telefonos megkeresésükre rendelkezésre kell állnia. A bv. pártfogó felügyelő legalább havonta egyszer ellenőrzi, amely során az elítélt vagy gondozója **köteles átadni** részére az aktuálisan keletkezett **orvosi dokumentumokat**, amelyeket a bv. orvosnak ad át.

Emellett fontos, hogy az elítélt vagy gondozója kellő **időben jelezze a bv. pártfogó felügyelőnek**, ha olyan vizsgálatot, gyógykezelést vagy műtétet fognak rajta elvégezni, amely az elektronikus távfelügyeleti eszköz eltávolítását teheti szükségessé.

**A bv. intézet kezdeményezi az otthonápolási őrizet megszüntetését**

* súlyos magatartási szabályszegés (kifogásolható életvitel, együttműködés elutasítása) esetén,
* ha újabb szabadságvesztés végrehajtásáról érkezik értesítés, amely életfogytig tart, vagy az ügydöntő határozat megállapította, hogy az elítélt erőszakos többszörös visszaeső,
* ha a beszerzett egészségügyi dokumentumok alapján a bv. orvos megállapítja, hogy az elítélt egészségi állapotában olyan mértékű javulás következett be, amely alapján a szabadságvesztés végrehajtása a bv. intézetben folytatható,
* ha az elítélt gondozását vállaló személy a nyilatkozatát visszavonja, és nincs más olyan személy, aki a gondozást vállalja.

Ha a bv. bíró megszünteti az otthonápolási őrizetet, az elítéltnek vissza kell térnie (amennyiben az állapota indokolja, akkor betegszállító útján) a bv. intézetbe a szabadságvesztése hátralévő idejének letöltésére.

Ha a távfelügyeleti eszközön meghibásodást észlel az elítélt, azt azonnal köteles jelezni a bv. intézetnek, ahol intézkednek annak javításáról vagy cseréjéről. Abban az esetben, ha az eszköz az elítélt hibájából sérül meg, úgy kártérítési felelősséggel tartozik azért.

Amennyiben a bv. bíró által kijelölt mozgástéren bármilyen okból változtatni szeretne, úgy az elítélt vagy jogi képviselője ennek érdekében kérelmet terjeszthet elő a bv. bíróhoz, aki ezt rövid időn belül elbírálja. Erről a bv. pártfogó felügyelő tájékoztatása minden esetben szükséges.

**6., Hogyan ér véget az otthonápolási őrizet?**

Az otthonápolási őrizet abban az esetben ér véget, **ha feltételesen vagy kitöltve szabadul**. Amennyiben a bv. orvos szakvéleménye alapján az egészségi állapota lehetővé teszi, úgy **személyesen kell jelentkeznie a bv. intézetben** szabadítása érdekében. Ezen a napon önként kell megjelennie, eltávolításra kerül a lábáról az elektronikus távfelügyeleti eszköz, megkapja szabadulási igazolását és ezzel megszűnik a büntetés-végrehajtási jogviszonya.

Amennyiben az elítélt az egészségi állapotára tekintettel **nem képes a bv. intézetben megjelenni**, úgy a bv. pártfogó felügyelő az informatikussal együtt intézkedik az ingatlanban a távfelügyeleti eszköz átvétele és a szabadulási igazolás átadása érdekében.